ఒకే బంతికి రెండు లైఫ్‌లు.. లక్కీ విజయ్
TNN| Nov 25, 2017, 12.16 PM IST
నాగ్‌పూర్ టెస్టులో రెండో రోజు భారత బ్యాటింగ్ నిలకడగా సాగుతోంది. ఒక వికెట్ నష్టానికి 11 పరుగులతో రెండో రోజు ఆట ప్రారంభించిన టీమిండియా.. లంచ్ విరామం సమయానికి 97/1తో నిలిచింది. ఓపెనర్ మురళీ విజయ్ అర్ధ సెంచరీ సాధించాడు. 129 బంతులు ఎదుర్కొన్న విజయ్ 6 బౌండరీలతో 56 పరుగులు చేసి నాటౌట్‌గా నిలిచాడు. రాహుల్ అవుటవడంతో క్రీజులోకి వచ్చిన పుజారా.. నెమ్మదిగా ఆడుతున్నాడు. 92 బంతులు ఎదుర్కొన్న పుజారా 33 రన్స్‌తో బ్యాటింగ్ చేస్తున్నాడు.
రెండో రోజు లంక బౌలర్ లక్మల్ విసిరిన తొలి బంతినే విజయ్ బౌండరీ బాదాడు. తద్వారా తన ఉద్దేశాన్ని చాటాడు. షనక వేసిన ఇన్నింగ్స్ 34వ ఓవర్లో బౌండరీ బాదిన ఓపెనర్.. టెస్టుల్లో 16వ హాఫ్ సెంచరీ పూర్తి చేసుకున్నాడు. రంగన హెరాత్ బౌలింగ్‌లో ఒకే బంతికి విజయ్‌కు రెండు లైఫ్‌లు లభించాయి. షార్ట్ లెగ్ దగ్గర బంతి కోసం కాచుకున్న ఫీల్డర్ విజయ్ ఇచ్చిన క్యాచ్‌ను అందుకోలేకపోయాడు.
అప్పటికే బ్యాట్స్‌మెన్ క్రీజ్ వదిలి ముందుకు వచ్చాడు. కానీ ఫీల్డర్ విసిరిన బంతి వికెట్‌ను తాకకపోవడం విజయ్ ఊపిరి పీల్చుకున్నాడు. అప్పటికి విజయ్ స్కోరు 19 మాత్రమే. రెండో రోజు ఆట ప్రారంభం నుంచి లంచ్ విరామం వరకు 31 ఓవర్లు ఎదుర్కొన్న భారత్.. వికెట్ నష్టపోకుండా 86 పరుగులు రాబట్టింది. 44 ఓవర్లు ముగిసే సమయానికి భారత్ వికెట్ నష్టానికి 102 పరుగులు చేసింది.